## La Generalitat sol·licita al Govern central la suspensió cautelar de l’enderrocament de les cases de la platja de Babilònia a Guardamar per a protegir el patrimoni cultural

*** Sol·licita al Ministeri per a la Transició Ecològica i el Repte Demogràfic l’adopció de mesures per a evitar la demolició del conjunt**

La Generalitat ha sol·licitat al Govern central la suspensió cautelar d’intervencions en les vivendes de platja de Babilònia, situades en el municipi de Guardamar del Segura, per a protegir el patrimoni cultural per considerar-lo “nucli urbà d’especial valor etnològic”.

La Conselleria d’Educació, Cultura, Universitats i Ocupació ha sol·licitat al Ministeri per a la Transició Ecològica i el Repte Demogràfic l’adopció de mesures per a evitar la demolició del conjunt, que suposaria “un dany irreversible” al patrimoni pel valor etnològic que tenen estes vivendes del municipi alacantí de Guardamar del Segura.

Des de la Generalitat es recorda que la normativa establix que la conselleria competent en matèria de cultura té a la seua mà suspendre cautelarment qualsevol intervenció en béns mobles o immobles que posseïsquen algun dels valors mencionats en la Llei del patrimoni cultural valencià quan estime que la intervenció posa en perill estos valors. Per això, també s’ha sol·licitat a l’Ajuntament que adopte les mesures necessàries per a fer efectiva la suspensió.

Amb esta decisió, la Generalitat Valenciana busca evitar l’imminent enderrocament d’este conjunt de vivendes i busca protegir este nucli costaner, inclòs en la Llei de protecció i ordenació de la costa valenciana del Consell.

La resolució de la Conselleria d’Educació, Cultura Universitats i Ocupació té lloc després que la Conselleria de Medi Ambient, Infraestructures i Territori haja sotmés a consulta pública prèvia la redacció del reglament que desplega la tramitació de nucli amb valor etnològic. Una mesura que s’ha traslladat esta setmana als veïns afectats i que també té l’objectiu de frenar la demolició de les casetes de la franja costanera.

Fecha: 05/09/2025